Nyt puhuu miesasiamies: Naistutkimus ei ole tiedettä

TASA-ARVO Henry Laasanen saapuu Tampereelle tiistaina puhumaan epäneutraalisti.

Pekka Ruissalo

Olen kahlannut lävitse naistutkimuksen johdantoluennot. Salissa oli satakunta naista, minä ja pari seksuaalista identiteettiään etsivää rillipäistä nörttiä... minulle kävi harvinaisen selväksi, mikä sukupuoli on uhri ja kenessä on vika.

Näin aloittaa jyväskyläläinen Henry Laasanen oman osuutensa Suomen Perustan julkaisemassa Epäneutraalissa sukupuolikirjassa Näkemykset ovat tuttuja Laasaseen jo aikaisemmin tutustuneille: vuonna 2008 mies julkaisi graduunsa pohjautuvan kirjan Naisten seksuaalinen valta Kirjan perusteella suomalaisessa tasa-arvossa on paljonkin pielessä, miehet kokonaisuudessa ottavana osapuolena ja aihepiirissä ylipäätäänkin vaiettuja puheenaiheita.

– Miehille naisten seksuaalinen valta aiheuttaa kustannuksia, jotka ilmenevät miesten rooliodotusten ahtautena ja suorituspakkona. Seksi on voimavara, jota nainen voi tarjota tai jonka tarjoamisesta nainen voi pidättäytyä.

Nyt Laasanen on tulossa tiistaina Tampereelle. Miesasiamies puhuu Epäneutraaliin sukupuolikirjaan liittyvässä tilaisuudessa. Luvassa on lisääkin naistutkimuksen kritiikkiä.

– Naistutkimus sivuuttaa miesten tasa-arvon käsitteenä kokonaan, samaten evoluutiopsykologian lainalaisuudet jäävät lähes täysin vaille huomiota. Silti naistutkimus määrittää esimerkiksi valtionhallintoa, viimeisimpänä nämä sukupuolineutraalit kuvaukset peruskouluihin.

Hän kertoo aikoinaan hakeneensa rahoitusta miestutkimukselle Suomessa.

– Minulle sanottiin, että sillä sektorilla ei ole ongelmia.

Ongelma on Laasasen mielestä yhteiskunnallinen ja heijastuu hänen mukaansa monille sektoreille, esimerkiksi siihen että korkeakouluista valmistuneista kaksi kolmasosaa on naisia.

– Tasa-arvopolitiikka ei kiinnitä huomiota miehiin. Feministit eivät puolestaan tee asialle yhtään mitään.

Laasanen korostaa, että häntä ei kiinnosta puoluepolitiikka. Perussuomalaisiin kytkeytyvän Suomen Perustan kirjahankkeeseen hän päätti lähteä kysyttäessä.

Uudesta kirjasta mies sanoo lukeneensa viisi kirja-arviota, joissa ei hänen mukaansa ”ole järjen hiventäkään”.

– Sieltä löytyy aika suoraan tämmöinen vasemmistofeministinen viitekehys. Kun kriitikko törmää ensimmäistä kertaa sanaan Perussuomalaiset, se on hänelle jo aivan liikaa, Laasanen sanoo.

Henry Laasanen 50-vuotias, asuu Jyväskylässä. Tunnettu suomalaisen tasa-arvokeskustelun kriittisenä kommentoijana. Mukana kirjoittajana Epäneutraalissa sukupuolikirjassa. Naisystävä, kotona kaksi kissaa.